HRVATSKA TURISTIČKA ZAJEDNICA iz Zagreba, Iblerov trg 10/IV, (OIB 72501368180), zastupana po direktoru, mr.sc. Kristjanu Staničiću (u daljnjem tekstu: Naručitelj)

i

\_\_\_\_\_\_\_\_\_\_\_\_\_\_\_\_ sa sjedištem u \_\_\_\_\_\_\_\_\_\_\_\_\_\_\_\_\_\_\_, (OIB: \_\_\_\_\_\_\_\_\_\_\_\_), zastupan po direktoru, \_\_\_\_\_\_\_\_\_\_\_\_\_\_\_\_ (u daljnjem tekstu: Izvršitelj)

zaključili su dana \_\_\_\_\_\_\_\_\_\_\_\_\_\_\_\_\_\_\_\_ godine sljedeći

**UGOVOR**

**o nabavi licenci za održavanje web turističko-informacijskog sustava croatia.hr (kupnja, instalacija i konfiguracija licenci)**

**PREDMET UGOVORA**

**Članak 1.**

(1) Predmet ovog Ugovora je nabava licenci programskih rješenja potrebnih za izgradnju i funkcioniranje novog turističko-informacijskog sustava croatia.hr za potrebe hrvatske turističke zajednice i turističkih zajednica na županijskoj i lokalnoj razini za potrebe rada na aplikacijama (e-uslugama) u sklopu projekta HDT, uključujući osiguranje te implementacija licenci za programska rješenja definirana natječajnom dokumentacijom ili jednakovrijedne prema njihovoj funkcionalnosti na traženoj okolini za period od tri godine.

(2) Uvjeti korištenja licence moraju sadržavati navod kojim Izvršitelj jamči za urednu funkcionalnost aplikativnog rješenja i eventualno otklanjanje neispravnog funkcioniranja u uobičajenim rokovima tijekom trajanja licence, odnosno drugi odgovarajući navod kojim jamči da će aplikativna rješenja raditi bez grešaka tijekom trajanja licence, ako su ispunjene sve pretpostavke za njihovu operabilnost te ako će ista biti instalirana i koristiti se sukladno uputama proizvođača, odnosno drugi odgovarajući navod. U slučaju promjene poslužiteljske okoline, koja po karakteristikama udovoljava uvjetima korištenja aplikativnih rješenja za koja su pribavljene licence, ponuditelj će osigurati mogućnost implementacije i ispravan rad navedenih aplikativnih rješenja na novoj poslužiteljskoj okolini.

(3) Izvršitelj se obvezuje nabavu iz stavka 1. ovog članka izvršiti prema uvjetima ovog Ugovora i poziva za nadmetanje na koji je Izvršitelj dana \_\_\_\_\_\_\_\_\_\_ dostavio ponudu broj \_\_\_.

(4) Izvršitelj je po sklapanju ovog Ugovora obvezan osigurati, isporučiti i implementirati licence u roku 15 dana od dana sklapanja Ugovora. Naručitelj će osigurati pristup infrastrukturi na koju je potrebno implementirati licence tj. isporuku traženu ovim natječajem.

**PLAĆANJE NAKNADE IZVRŠITELJU**

**Članak 2.**

(1) Naručitelj se nakon isporuke cjelokupnog predmeta nabave iz ovog Ugovora obvezuje Izvršitelju platiti cijenu prema ponudi Izvršitelja, koja Ponuda se prilaže ovom Ugovoru i čini njegov sastavni dio u roku 30 dana od dana ispostave računa.

(2) U cijenu su uključeni troškovi implementacije, sva autorska prava i neograničena prava upotrebe za 36 mjeseci, u mjeri u kojoj je to određeno uvjetima korištenja licenci. Pod neograničenim pravom uporabe smatra se pravo uporabe u sadržajnom smislu prema uvjetima licenci.

**RASKID UGOVORA**

**Članak 3.**

(1) Izvršitelj se obvezuje Predmet Ugovora isporučiti prema navedenim specifikacijama traženim od Naručitelja te prema dokumentaciji za nadmetanje.

(2) Ukoliko isporučena oprema neće biti prema specifikaciji, smatrat će se neisporučenom.

(3) Ako Izvršitelj ne isporuči predmet nabave u roku od 15 dana od dana sklapanja ugovora, osim u slučaju više sile\* ili drugog razloga uzrokovanog od strane Naručitelja, Naručitelj ima pravo bezuvjetno raskinuti ovaj Ugovor, a Izvršitelj u tom slučaju nema pravo na nikakvu naknadu za do tada izvršene aktivnosti.

Viša sila podrazumijeva svaku nepredvidivu iznimnu situaciju ili događaj izvan kontrole ugovornih strana, koji sprječava bilo koju od njih u ispunjavanju bilo koje od ugovornih obveza, a ne može se pripisati pogrešci ili nemaru s njihove strane te se dokaže nepremostivom unatoč svoj dužnoj pažnji (uključujući npr. i produženje trajanja projekta Hrvatski digitalni turizam). Nedostaci u opremi ili materijalu ili kašnjenje u stavljanju istih na raspolaganje, radni sporovi, štrajkovi ili financijske poteškoće ne mogu se smatrati višom silom. Višom silom se smatra i nemogućnost prikupljanja podataka iz određenog izvora ako je do te nemogućnosti došlo iz razloga jer upravitelj, odnosno treća osoba zadužena za raspolaganje tim podacima nije dozvolio preuzimanje takvih podataka, a o čemu postoji dokaz koji je Izvršitelj dužan predočiti Naručitelju bez odgode odmah po saznanju takve okolnosti

**KOMUNIKACIJA S NARUČITELJEM**

**Članak 4.**

(1) Izvršitelj se obvezuje pažnjom dobrog gospodarstvenika i u skladu s pravilima struke konzultirati s Naručiteljem u vezi svih nejasnoća oko funkcionalnosti, primjene i rada opreme ili radi bilo kojeg drugog razloga koji su od utjecaja na izvršenje pojedine aktivnosti.

(2) Sve konzultacije i pisana komunikacija s Naručiteljem, ako nije drugačije određeno ovim Ugovorom, provodit će se u komunikacijom putem elektroničke pošte na sljedeće adrese:

- za Izvršitelja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- za Naručitelja: web@htz.hr

(3) Radi bržeg ostvarivanja rješenja Izvršitelj može kontaktirati Naručitelja telefonom, ali je sadržaj i zaključak telefonskog razgovora dužan najkasnije sljedeći radni dan uputiti Naručitelju na način određen stavkom 2. ovog članka. U slučaju da Naručitelj najkasnije do kraja radnog dana koji slijedi radnom danu u kojem mu je upućen sadržaj i zaključak telefonskog razgovora ne odgovori, odnosno ne iznese primjedbe na isti, smatrat će se da je dao suglasnost na takav sadržaj i zaključak.

(4) U slučaju potrebe za pojašnjenjem Naručitelj ima pravo održati sastanke sa predstavnicima Izvršitelja, u vrijeme i na mjestu koje odredi Naručitelj. Na zaključke sa održanih sastanaka na odgovarajući način se primjenjuju odredbe stavka 3. ovog članka.

**ANGAŽIRANJE TREĆIH OSOBA**

**Članak 5.**

Izvršitelj se obvezuje da, bez prethodne pisane suglasnosti Naručitelja, neće prenositi niti jedno od svojih prava, dužnosti ili obveza iz ovog Ugovora na treće osobe.

**TAJNOST PODATAKA**

**Članak 6.**

(1) Izvršitelj je obvezan čuvati tajnost podataka i svih drugih informacija do kojih će doći obavljajući posao. Ukoliko Izvršitelj prekrši obvezu čuvanja tajnosti podataka, bit će odgovoran za svu štetu nastalu drugoj ugovornoj strani, bez ograničenja. Obveza čuvanja tajnosti podataka ostaje na snazi i nakon prestanka Ugovora iz bilo kojeg razloga i od bilo koje ugovorne strane, bez ograničavanja trajanja takve obveze.

(2) Obveza iz stavka 1. ovog članka posebice se odnosi na čuvanje podataka o tehničkim specifikacijama opreme koje otkrivanje bi moglo ugroziti sigurnost podataka pohranjenih putem iste.

**TRAJANJE UGOVORA**

**Članak 7.**

Početak izvršenja usluga nastupa odmah po potpisivanju ugovora. Početak razdoblja važenja jamstvenog roka od 36 mjeseci nastupa danom potpisivanja primopredajnog zapisnika. Sva autorska prava i neograničena prava upotrebe, sukladno uvjetima iz licenci, daju se na rok od 36 mjeseci od dana potpisivanja primopredajnog zapisnika.

**SALVATORNA KLAUZULA**

**Članak 8.**

(1) U slučaju da se bilo koja odredba iz ovog Ugovora naknadno utvrdi ništetnom ili neizvršivom, to neće imati učinak na valjanost i/ili mogućnost izvršenja (ispunjenja) bilo koje od preostalih odredaba ovog Ugovora.

(2) Ugovorne strane se obvezuju da će ništetnu ili neizvršivu odredbu iz stavka 1. ovog članka zamijeniti valjanom, takvom koja će u najvećoj mogućoj mjeri odgovarati ciljevima i svrsi koja se htjela postići odredbom koja se utvrdi ništetnom ili neizvršivom, odnosno ciljevima i svrsi koje su ugovorne strane ovim Ugovorom u cjelini namjeravale postići.

**SUDSKA NADLEŽNOST I PRIMJENA PRAVA**

**Članak 9.**

(1) Sporove koji proizađu iz ovog Ugovora ili u vezi s njim ugovorne strane će nastojati riješiti sporazumno u duhu dobre poslovne prakse, a u protivnom obje ugovorne strane suglasno određuju nadležnost trgovačkog suda u Zagrebu.

(2) Na tumačenje odredbi ovog Ugovora kao i na postupanje nadležnog suda u sporovima iz stavka 1. ovog članka, primjenjuju se odredbe hrvatskog prava.

**ZAVRŠNE ODREDBE**

**Članak 10.**

(1) Ovaj Ugovor predstavlja pravu volju ugovornih strana.

(2) Potpisom ovog Ugovora ugovorne strane potvrđuju da su ga razumjele te da prihvaćaju sva prava, obveze i pravne posljedice koje iz njega proizlaze.

(3) Svi naslovi kao i pojedini izrazi u određenom rodu u tekstu ovog Ugovora, dani su samo radi lakšeg snalaženja i gramatičko-pravopisne preciznosti teksta te ne utječu sadržaj pojedine odredbe. Predmetna činjenica posebno će se uzimati u obzir pri tumačenju prava i obveza ugovornih strana koje proizlaze iz ovog Ugovora.

(4) Odredbe ovog Ugovora mogu se izmijeniti samo uz pisanu suglasnost ugovornih strana.

(5) Ovaj je Ugovor sastavljen u 4 (četiri) istovjetna i jednako važeća primjerka od kojih svaka ugovorna strana zadržava po 2 (dva).

**NARUČITELJ** **IZVRŠITELJ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hrvatska turistička zajednica

Direktor, mr.sc. Kristjan Staničić